รวยเงียบแบบ อันปังแมน
ในชีวิตคนรวยในโลกนี้มีอยู่ 2 แบบ แบบแรก คือ คนที่ทุกคนรู้อยู่แล้วว่ารวย กับแบบที่สอง คือ คนที่ทุกคนนึกไม่ถึงว่าจะรวยขนาดนี้  หากเปรียบชีวิตคนรวยเป็นโลกการ์ตูน คิตตี้ และ โปเกมอน จะเป็นแบบแรก แต่แบบที่หลายคนอาจนึกไม่ถึงก็คือ อันปังแมน..  อันปังแมน รวยขนาดไหน? ชีวิตของเขาน่าสนใจอย่างไร ลงทุนแมนจะเล่าให้ฟัง
18 มี.ค. 2562

รวยเงียบแบบ อันปังแมน / โดย ลงทุนแมน
ในชีวิตคนรวยในโลกนี้มีอยู่ 2 แบบ
แบบแรก คือ คนที่ทุกคนรู้อยู่แล้วว่ารวย
กับแบบที่สอง คือ คนที่ทุกคนนึกไม่ถึงว่าจะรวยขนาดนี้
หากเปรียบชีวิตคนรวยเป็นโลกการ์ตูน
คิตตี้ และ โปเกมอน จะเป็นแบบแรก
แต่แบบที่หลายคนอาจนึกไม่ถึงก็คือ
อันปังแมน..
อันปังแมน รวยขนาดไหน? ชีวิตของเขาน่าสนใจอย่างไร
ลงทุนแมนจะเล่าให้ฟัง
“อันปังแมน” เป็นตัวการ์ตูนหน้ากลมๆ แก้มสีแดง ที่ยิ้มอยู่ตลอดเวลา
รู้หรือไม่ว่า ถ้านับตามอายุคน อันปังแมนจะมีอายุ 46 ปีแล้ว..
46 ปีที่ผ่านไป ตัวการ์ตูนนี้ไม่ได้เก่าตามอายุ แต่กลับมีเสน่ห์อะไรบางอย่างซ่อนอยู่ให้ตัวการ์ตูนนี้ทำเงินได้เรื่อยๆ
ตัวละครนี้ปรากฏตัวครั้งแรกในรูปแบบของนิทานภาพ วาดโดยคุณทาคาชิ ยานาเสะ
ในปี 1973 ตีพิมพ์ครั้งแรกในนิตยสารรายเดือน Kinder Story ซึ่งเป็นหนังสือสำหรับเด็กอนุบาล
อันปังแมนเป็นเรื่องเกี่ยวกับอะไร?
เรื่องนี้เป็นเรื่องเกี่ยวกับการผจญภัยของยอดมนุษย์อันปังในการปกป้องโลกจากความชั่วร้ายของปีศาจเชื้อโรคไบคินแมน
อันปัง แปลว่า ขนมปังไส้ถั่วแดง
ซึ่งก็ตรงกับลักษณะของตัวละครเอกในเรื่อง ที่มีหัวเป็นขนมปังไส้ถั่วแดง
เมื่อเทียบกับยอดมนุษย์คนอื่นอย่างแบตแมน หรือไอรอนแมน
อันปังแมนอาจจะไม่แข็งแกร่งเท่า
ความสามารถพิเศษของอันปังแมน คือ สามารถดำรงชีวิตอยู่ได้โดยไม่ต้องทานอาหาร หรือดื่มน้ำ
และหากอันปังแมนเจอคนหิวโหย ก็จะสามารถแบ่งขนมปังจากหัวของตัวเองไปให้คนอื่นทานได้ด้วย 
เพียงแต่ต้องแลกมาด้วยพลังที่ลดลง
จากเรื่องนี้หลายคนจึงคาดว่าแหล่งกำเนิดพลังของอันปังแมนน่าจะมาจากส่วนหัวที่เป็นขนมปัง
และส่วนหัวนี้เองก็เป็นจุดอ่อนของอันปังแมนด้วย 
โดยเขาจะอ่อนแอลงเมื่อส่วนที่เป็นขนมปังเปียกน้ำหรือสกปรก
ซึ่งก็น่าจะตรงกับโลกจริง เพราะหากขนมปังแฉะ หรือเปื้อนก็คงเป็นขนมปังที่กินไม่ได้
อย่างไรก็ตามวิธีที่จะทำให้อันปังแมนกลับมามีพลังอีกครั้ง ก็คือการอบขนมปังก้อนใหม่มาเปลี่ยนแทนก้อนเดิมที่เสียหาย
ในปี 1979 อันปังแมนได้ปรากฏตัวครั้งแรกบนจอโทรทัศน์ในรูปแบบของภาพเคลื่อนไหว 
และกลายเป็นการ์ตูนแอนิเมชันที่ได้รับความนิยมอย่างมากในหมู่เด็กญี่ปุ่น
แต่เรื่องนี้เป็นเพียงแค่จุดเริ่มต้นของการขยาย “แฟรนไชส์อันปังแมน” ที่ยิ่งใหญ่ในเวลาต่อมา..
ปัจจุบันเรื่องราวของอันปังแมนถูกเล่าออกมาผ่านสื่อหลากหลายประเภท
ไม่ว่าจะเป็นหนังสือกว่า 150 ตอน ซึ่งขายได้มากกว่า 63 ล้านฉบับในญี่ปุ่น
ภาพยนตร์ 30 เรื่อง
แอนิเมชัน กว่า 1,300 ตอน
วิดีโอเกม 42 ภาค
และสุดท้ายคือ
พิพิธภัณฑ์อีก 5 แห่งในญี่ปุ่น..
นอกจากนี้ อันปังแมนยังเป็นแรงบันดาลใจให้กับศิลปินเกาหลีชื่อดังอย่างวง BTS แต่งเป็นเนื้อร้อง และปล่อยเพลงที่ชื่อว่า “Anpanman” ออกมา
และนี่คือเนื้อเพลงบางส่วน
“รอคุณอยู่นะ อันปังแมน
ผมไม่ได้มีกล้าม หรือร่างกายใหญ่โต
แต่สิ่งที่ผมให้คุณได้คือขนมปัง”
นอกจากนั้นสิ่งที่ตามมาอีกอย่างก็คือ การที่อันปังแมนไปปรากฏอยู่บนสินค้าสำหรับเด็กแทบทุกชนิด
ไม่ว่าจะเป็นเสื้อผ้า ของเล่น หรือแม้แต่อาหาร
โดยรายได้จากการขายสินค้าอันปังแมนทั้งหมดจนถึงปัจจุบันมีมูลค่าสูงกว่า 60,000 ล้านดอลลาร์สหรัฐ หรือคิดเป็นเงินไทยประมาณ 1.9 ล้านล้านบาท
ตัวเลขนี้ทำให้อันปังแมนเป็นตัวการ์ตูนที่สร้างรายได้สูงสุดอันดับ 6 ของโลก
เป็นรองเพียงรายได้จากตัวละครเหล่านี้
โปเกมอน 90,000 ล้านดอลลาร์สหรัฐ
คิตตี้ 80,000 ล้านดอลลาร์สหรัฐ
วินนี่เดอะพูห์ 75,000 ล้านดอลลาร์สหรัฐ
มิกกี้ เมาส์ และผองเพื่อน 70,000 ล้านดอลลาร์สหรัฐ
สตาร์ วอร์ส 65,000 ล้านดอลลาร์สหรัฐ
ตัวการ์ตูนที่กล่าวมาทุกคนคงรู้อยู่แล้วว่ามีชื่อเสียง ซึ่งต่างจากอันปังแมนที่ทำรายได้มหาศาลแบบเงียบๆ
ปิดท้ายด้วยข้อมูลที่น่าสนใจ
คนส่วนใหญ่อาจจะรู้จักตัวละครจากเรื่องอันปังแมนเพียงไม่กี่ตัว 
แต่รู้หรือไม่ เรื่องนี้มีตัวละครเยอะจนคาดไม่ถึง
ในปี 2009 Guinness World Records ได้บันทึกว่าอันปังแมน เป็นการ์ตูนที่มีตัวละครออกมากที่สุด
โดยมีตัวละครทั้งหมด 1,768 ตัว จากแอนิเมชัน 980 ตอน และภาพยนตร์ 20 เรื่อง
ซึ่งจนถึงปัจจุบัน ตัวละครจากเรื่องอันปังแมนก็น่าจะมีมากกว่า 2,300 ตัวแล้ว
เรื่องนี้มีสาเหตุมาจากความต้องการที่จะสร้างความสดใหม่ให้กับเนื้อเรื่องตลอดเวลา
อ่านมาถึงตรงนี้หลายคนคงชื่นชมความเก่งของคุณทาคาชิ ยานาเสะ ที่ออกแบบตัวละครให้สามารถครองใจผู้คนจำนวนมากมานานหลายทศวรรษ
และด้วยแรงบันดาลใจของตัวละครอันปังแมนมาจากการที่คุณทาคาชิ ยานาเสะต้องเผชิญกับความอดอยาก ตอนช่วงสงครามโลกครั้งที่ 2
ในตอนนั้นเองที่เขานึกอยากกินขนมปังไส้ถั่วแดง..
ยอดมนุษย์อันปังแมนจึงได้ถือกำเนิดขึ้นมา
ในโลกนี้
หลายคนอาจคิดว่าซูเปอร์ฮีโร่ จะต้องมีพลังแข็งแกร่งที่สุดในจักรวาล
แต่จริงๆ แล้ว ซูเปอร์ฮีโร่อาจเป็นแค่คนธรรมดา
ที่พร้อมจะเสียสละเพื่อคนอื่น
แม้ว่าจะทำให้ตัวเองอ่อนแอลง
เหมือนอันปังแมน..
----------------------
อันปังแมนถือเป็นหนึ่งใน Soft Power ของญี่ปุ่น อ่านเรื่องนี้ได้ที่
ติดตามเรื่องหลากหลาย จากผู้เขียนเก่งๆ หลายท่าน ในแอป blockdit โหลดได้ที่ 
สั่งซื้อหนังสือลงทุนแมน 9.0 ได้ที่
Lazada: 
Shopee: 
----------------------
References
-
-
-
-
-